Broj: 711-I-1151-M-66/21-02-8

Zagreb, 25. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Antonia Kuzmanića, zamjenika gradonačelnika Grada Splita, za davanjem mišljenja Povjerenstva,** na 132. sjednici, održanoj 25. lipnja 2021.g., daje sljedeće

**MIŠLJENJE**

**Sukladno odredbama ZSSI-a, nema zapreke da supruga dužnosnika Antonia Kuzmanića, zamjenika gradonačelnika Grada Splita, obavlja poslove direktorice trgovačkog društva u dužnosnikovom vlasništvu.**

Obrazloženje

Zahtjev za davanjem mišljenja Povjerenstva podnio je dužnosnik Antonio Kuzmanić, zamjenik gradonačelnika Grada Splita. U knjigama ulazne pošte zahtjev je zaprimljen pod poslovnim brojem: 711-U-2621-M-66/21-01-1 dana 18. lipnja 2021.g., povodom kojeg je otvoren predmet broj M-66/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je da Antonio Kuzmanić obnaša dužnost zamjenika gradonačelnika Grada Splita te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da mu je Povjerenstvo dalo mišljenje vezano za obvezu prenošenja upravljačkih prava na temelju udjela u vlasništvu trgovačkog društva, na osobu koja nije član obitelji dužnosnika. Dužnosnik nadalje navodi da je njegova supruga od 2019.g. direktorica trgovačkog društva u vlasništvu dužnosnika te od Povjerenstva traži mišljenje je li navedeno u skladu s odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisnao je da obveze koje za dužnosnika proizlazi iz članka 7., 8., 9., 14. i 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Supruga dužnosnika Antonia Kuzmanića stoga se smatra članom njegove obitelji u smislu navedene odredbe ZSSI-a.

Povjerenstvo obrazlaže da se zabrana članstva u upravnim tijelima trgovačkih društava odnosi isključivo na dužnosnike te stoga dužnosnik Antonio Kuzmanić za vrijeme obnašanja dužnosti zamjenika gradonačelnika Grada Splita, kao ni u razdoblju od godine dana nakon prestanka obnašanja navedene dužnosti, ne bi mogao obavljati poslove člana uprave, odnosno direktora bilo kojeg trgovačkog društva, pa tako ni trgovačkog društva u svom vlasništvu.

ZSSI, međutim, ne sadrži odredbu kojom bi bilo propisano da član obitelji dužnosnika, ne bi mogao obavljati poslove člana uprave, odnosno direktora trgovačkog društva u vlasništvu dužnosnika te stoga nema zapreke da supruga dužnosnika Antonia Kuzmanića bude direktorica trgovačkog društva u njegovom vlasništvu.

Slijedom svega navedenog, Povjerenstvo je donijelo mišljenje kao u izreci.

ZAMJENIK PREDSJEDNICE POVJERENSTVA

Davorin Ivanjek, dipl. iur.

**Dostaviti:**

1. Dužnosnik Antonio Kuzmanić, elektronička dostava
2. Objava na internetskoj stranici Povjerenstva
3. Pismohrana